**MINISTERUL SĂNĂTĂȚII**

**ORDIN**

**pentru aprobarea Normelor metodologice privind înfiinţarea, organizarea şi funcţionarea cabinetelor medicale și înscrierea acestora în Registrul unic al cabinetelor medicale**

Văzând Referatul de aprobare al Direcției generale asistență medicală și sănătate publică din cadrul Ministerului Sănătății cu nr......................;

Ținând cont de prevederile art. 18 din Ordonanţa Guvernului nr. 124/1998 privind organizarea şi funcţionarea cabinetelor medicale, republicată, aprobată cu modificări și completări prin Legea nr. 629/2001, cu modificările și completările ulterioare

în temeiul prevederilor art. 7 alin. (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

**ministrul sănătății emite următorul**

**ORDIN:**

    Art. 1 - Se aprobă Normele metodologice privind înfiinţarea, organizarea şi funcţionarea cabinetelor medicale și înscrierea acestora în Registrul unic al cabinetelor medicale, prevăzute în anexa la prezentul ordin.

   Art. 2 – La data intrării în vigoare a prezentului ordin, se abrogă Normele metodologice privind înfiinţarea, organizarea şi funcţionarea cabinetelor medicale, aprobate prin Ordinul ministrului sănătății nr. 153/2003, publicat în Monitorul Oficial al României nr. 353 din 23.05.2003, cu modificările și completările ulterioare.

   Art. 3 - Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

Anexa -  **Norme metodologice privind înfiinţarea, organizarea şi funcţionarea cabinetelor medicale și înscrierea acestora în Registrul unic al cabinetelor medicale**

Cap. I -  Dispoziţii generale

Art. 1 – Furnizarea serviciilor medicale în regim ambulatoriu se realizează prin cabinetele medicale cu sau fără personalitate juridică de către medici împreună cu alt personal specializat şi autorizat în condiţiile legii și pot fi servicii medicale clinice, paraclinice şi de medicină dentară.

Art. 2 - (1) Cabinetele medicale se pot înfiinţa numai în specialitatea medicului titular, a asociaţilor, a medicilor angajați sau colaboratori.

(2) Cabinetele medicale prevăzute la alin.(1) pot furniza servicii medicale în specialitatea şi competenţa medicului titular, a asociaţilor, a medicilor angajați, sau a colaboratorilor, cu menționarea acestora în certificatul de înregistrare în Registrul unic al cabinetelor medicale.Cabinetele stomatologice dotate cu aparate radiologice dentare intraorale pot furniza servicii radiologice în temeiul competențelor medicului stomatolog și cu respectarea dispozițiilor Ordinului ministrului sănătății nr. 811/2025 privind aprobarea Normelor sanitare de bază pentru desfășurarea în siguranță a activităților din domeniul radiațiilor ionizante.

(3)Medicii care au mai multe specialităţi şi competenţe pot înfiinţa și oferi servicii în cabinetul medical pentru una sau mai multe dintre specialităţiile și competențele deținute cu menționarea acestora în certificatul de înregistrare în Registrul unic al cabinetelor medicale**.**

    Capitolul II -  Cabinete medicale

 Art. 3 – Furnizarea serviciilor medicale în regim ambulatoriu prevăzută la art. 1 poate fi furnizată prin:

a) Cabinete medicale fără personalitate juridică organizate ca formă de exercitare a profesiei liberale de medic, precum:

1. cabinete medicale individuale;
2. cabinete medicale grupate**;**

iii. cabinete medicale asociate;

iv. societate civilă medicală.

b) Cabinete medicale cu personalitate juridică înfiinţate potrivit Legii societăților nr. 31/1990, republicată, cu modificările ulterioare,

c) Cabinete medicale înființate în cadrul asociaţiilor şi fundaţiilor constituite potrivit prevederilor Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare,

d) Cabinete medicale înființate în cadrul cultelor religioase şi lăcaşelor de cult religios, pe baza hotărârii organelor de conducere ale acestora, cu condiţia ca serviciile medicale să fie furnizate exclusiv de personal autorizat conform legislaţiei în vigoare.

e) Cabinete de medicină sportivă organizate conform prezentelor norme și cu respectarea condiţiilor prevăzute de prevederile Legii nr. 321/2007 privind organizarea şi funcţionarea cabinetelor de medicină sportivă şi de Legea nr. 95/2006 privind reforma în domeniul sănătăţii, republicată, cu modificările şi completările ulterioare.

f) Cabinete de recuperare, medicină fizică şi balneologie fără personalitate juridică din cadrul centrelor de servicii de recuperare neuromotorie de tip ambulatoriu pentru persoanele adulte cu dizabilităţi din structura instituţiilor publice de asistenţă socială.

g) Cabinete medicale şcolare și cabinete stomatologice şcolare fără personalitate juridică din cadrul unităţilor de învăţământ.

h) Cabinete medicale de medicina muncii fără personalitate juridică organizate de persoanele juridice pentru angajaţii proprii, în cadrul serviciilor interne de prevenire şi protecţie.

i) Cabinete medicale fără personalitate juridică din structura ministerelor și instituțiilor cu rețea sanitară proprie

Art. 4 – (1) Cabinetul medical individual este o formă de exercitare a profesiei de medic, în cadrul căruia îşi desfăşoară activitatea medicul cu drept de liberă practică, titular, care poate avea salariaţi sau colaboratori medici în specialitățile și după caz, atestatele de studii complementare autorizate în cadrul cabinetului medical şi/sau orice altă categorie de personal, autorizaţi conform legislaţiei în vigoare.

(2) Cabinete medicale grupate reprezintă gruparea a două sau mai multe cabinete medicale individuale, în baza unei convenții încheiate potrivit Legii nr. 287/2009 privind Codul civil, republicată, cu modificările şi completările ulterioare, în scopul de a-şi crea facilităţi tehnico-economice în vederea exercitării profesiei, cum ar fi folosirea în comun a patrimoniului şi/sau a salariaţilor ori colaboratorilor, păstrându-și individualitatea în relaţiile cu terţii, care:

a) Stabilesc prin convenția încheiată în formă scrisă:

 i. părţile convenției;

 ii. obiectul, scopul și condițiile grupării;

 iii. sediul profesional al cabinetelor medicale grupate;

 iv. coordonarea cabinetelor medicale grupate, cu indicarea persoanelor care au calitatea de coordonator, facilităţile economice comune şi modul de repartizare a cheltuielilor comune;

 v. durata convenției şi modalităţile de încetare a acesteia.

b) Pot avea patrimoniu comun, dacă s-a convenit în acest sens prin convenţia de grupare;

c) Înregistrează convenția de grupare a cabinetelor medicale la administraţia financiară, câte un exemplar al convenției se depune la direcţia de sănătate publică judeţeană sau a municipiului Bucureşti şi la structurile teritoriale ale Colegiului Medicilor din România sau Colegiul Medicilor Stomatologi, după caz, pe teritoriul căreia se înfiinţează şi funcţionează cabinetul medical grupat.

(3) Cabinetele medicale asociate reprezintă asocierea a două sau mai multe cabinete individualeîn baza unei convenţii încheiate potrivit Legii nr. 287/2009, republicată, cu modificările şi completările ulterioare, în scopul exercitării în comun a activităţii profesionale şi a asigurării accesului facil al pacienţilor la servicii de asistenţă medicală, ai căror titulari pot intra în relaţii cu terţii, în numele asocierii din care fac parte, păstrându-şi individualitatea în relaţie cu terţii, care:

a) Stabilesc prin convenție:

    i. părţile asociate şi denumirea asocierii;

    ii. scopul şi obiectul asocierii;

  iii. sediul profesional al asocierii;

   iv. coordonarea asocierii, cu indicarea persoanei sau a persoanelor care au calitatea de coordonator;

   v. durata convenţiei;

  vi. condiţiile asocierii;

   vii. modalităţile de încetare a convenţiei.

b) Pot avea patrimoniu comun, dacă s-a convenit în acest sens prin convenţia de asociere;

c) Înregistrează convenția de asociere a cabinetelor medicale la administraţia financiară, câte un exemplar al contractului se va depune direcţia de sănătate publică judeţeană sau a municipiului Bucureşti şi la structurile teritoriale ale Colegiului Medicilor din România sau Colegiului Medicilor Stomatologi din România, după caz, pe teritoriul căreia se înfiinţează şi funcţioneazăcabinetul medical asociat.

(4) Societatea civilă medicală se constituie, conform art. 1881 din Legea nr. 287/2009, republicată, cu modificările şi completările ulterioare, în baza unui contract de societate, încheiat între doi sau mai mulţi medici care au drept de liberă practică având ca salariaţi ori colaboratori medici şi/sau orice altă categorie de personal, autorizaţi conform legislaţiei în vigoare, fiind reprezentată în relaţiile cu terţii de persoana desemnată de aceasta, prevăzută în contractul de societate civilă. Contractul de societate civilă se înregistrează la administraţia financiară pe teritoriul căreia se înfiinţează. Câte un exemplar din contractul de societate civilă se depune de coordonatorul acesteia la direcţia de sănătate publică judeţeană sau a municipiului Bucureşti şi la structura teritorială a Colegiului Medicilor din România sau Colegiului Medicilor Stomatologi din România, după caz, pe teritoriul căreia se înfiinţează şi funcţionează societatea civilă medicală.

**Art. 5** - Cabinete medicale cu personalitate juridică înfiinţate conform Legii societăților nr. 31/1990, republicată, cu modificările ulterioare funcţionează cu îndeplinirea cumulativă a:

a) condițiilor privind obiectul de activitate, care poate fi:

i. unic - servicii de asistenţă medicală umană sau

ii. principal de activitate: servicii de asistenţă medicală umană şi, după caz, obiect secundar: servicii publice conexe actului medical, alte activităţi referitoare la sănătatea umană şi/sau învăţământ, cercetare, dezvoltare în domeniul medical;

 b) condițiilor privind administrarea cabinetului: administratorul sau cel puţin o treime din numărul membrilor consiliului de administraţie trebuie să fie medici membri ai Colegiului Medicilor din România sau ai Colegiului Medicilor Stomatologi din România, după caz.

**Art. 6** – Cabinetele medicale organizate în cadrul asociaţiilor şi fundaţiilor înfiinţate potrivit prevederilor Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare, funcționează cu îndeplinirea cumulativă a următoarelor condiții:

1. să aibă ca scop şi obiective furnizarea de servicii de asistenţă medicală umană;
2. preşedintele sau cel puţin o treime din numărul membrilor consiliului director să fie medici membri ai Colegiului Medicilor din România sau ai Colegiului Medicilor Stomatologi din România, după caz.

**Art. 7** – Cabinetele medicale din cadrul cultelor religioase şi lăcaşelor de cult religios legal constituite, pot funcționa cu îndeplinirea cumulativă a următoarelor condiții:

1. existența hotărârii organelor de conducere privind înființarea cabinetelor medicale ambulatorii în cadrul cultelor religioase şi lăcaşelor de cult religios;
2. serviciile medicale sunt furnizate exclusiv de personal autorizat conform legislației în vigoare.

**Art. 8** – Cabinetele de medicină sportivă organizate, conform art. 6 lit b) și c) din Legea nr. 321/2007, în cadrul structurilor sportive, organizaţiilor sportive naţionale şi instituţiilor publice cu atribuţii în sport, pot funcționa cu îndeplinirea cumulativă a următoarelor condiții:

1. menționarea în statutul entității a activității de medicină sportivă,
2. furnizarea serviciilor de medicină sportivă de medici specialiști de medicină sportivă.

**Art. 9** – Cabinete de recuperare, medicină fizică şi balneologie fără personalitate juridică din cadrul centrelor de servicii de recuperare neuromotorie de tip ambulatoriu pentru persoanele adulte cu dizabilităţi din structura instituţiilor publice de asistenţă socială pot funcționa cu îndeplinirea cumulativă a următoarelor condiții:

1. existența în structura instituției publice de asistență socială a centrelor de servicii de recuperare neuromotorie de tip ambulatoriu pentru persoane adulte cu dizabilități.
2. respectarea prevederilor Ordinului ministrului muncii și justiției sociale nr. 82/2019 *privind aprobarea standardelor specifice minime de calitate obligatorii pentru serviciile sociale destinate persoanelor adulte cu dizabilităţi,* cu modificările și completările ulterioare.
3. încadrarea sau încheierea unei forme legale de colaborare cu medic de recuperare, medicină fizică și balneologie.
4. furnizarea serviciilor de recuperare neuromotorie se realizează de personal autorizat pentru exercitarea acestor servicii.

**Art. 10** - Cabinetele medicale școlare și cabinetele stomatologice școlare fără personalitate juridică din cadrul unităților de învățământ pot funcționa cu îndeplinirea cumulativă a următoarelor condiții:

1. respectarea condițiilor prevăzute de Metodologia privind asigurarea asistenţei medicale a antepreşcolarilor, preşcolarilor, elevilor din unităţile de învăţământ preuniversitar şi studenţilor din instituţiile de învăţământ superior pentru menţinerea stării de sănătate a colectivităţilor şi pentru promovarea unui stil de viaţă sănătos, aprobată prin Ordinul ministrului sănătății și al ministrului educației naționale nr. 2508/4493/2023.
2. existența medicului de familie/stomatolog, după caz, încadrat cu timp partial sau integral.

Art. 11 –Cabinetele medicale de medicina muncii fără personalitate juridică organizate de persoanele juridice pentru angajaţii proprii, în cadrul serviciilor interne de prevenire şi protecţie și care au încheiate contracte de muncă cu medici confirmați în specialitatea medicina muncii cu drept de liberă practică pot funcționa cu respectarea, în mod cumulativ, a condiţiilor prevăzute de:

 a)  Legea nr. 418/2004 privind statutul profesional specific al medicului de medicină a muncii, cu modificările şi completările ulterioare;

 b)  Legea nr. 95/2006, republicată, cu modificările şi completările ulterioare;

 c) Standardele minimale pentru acreditarea cabinetelor medicale de medicina muncii şi a baremului minimal de dotare a acestora, aprobate prin Ordinul ministrului sănătăţii nr. 240/2004;

 d) Normele privind structura funcţională a cabinetelor medicale şi de medicină dentară, aprobate prin Ordinul ministrului sănătăţii publice nr. 1.338/2007, cu modificările ulterioare.

   Capitolul III - Înfiinţarea cabinetelor medicale

Art. 12 - Cabinetul medical se înfiinţează la cererea medicului titular al cabinetului medical, a medicilor grupați, a medicilor asociaţi sau a medicului delegat al acestora, a reprezentantului legal al unităţii în structura căreia este înfiinţat cabinetul medical.

Art. 13 – Etapele înființării cabinetului medical sunt:

1. autorizarea sanitară de funcționare – prima etapă;
2. avizul Colegiului Medicilor din România sau al Colegiului Medicilor Stomatologi, după caz – a doua etapă;

c) înregistrarea în Registrul unic al cabinetelor medicale – etapă finală.

Art. 14 – (1) Cabinetul medical se autorizează sanitar în baza referatului de evaluare, de către direcţiile de sănătate publică, conform prevederilor art. 9 alin.(2) lit.f), g), h), l) și alin.(4) din Ordinul ministrului sănătăţii nr. 1.030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările şi completările ulterioare.

(2) La obiectul de activitate prevăzut în autorizația sanitară de funcționare emisă conform prevederilor alin.(1), se vor menționa serviciile medicale furnizate strict în specialitatea şi competenţa medicului titular, a asociaţilor, sau a medicilor angajați prin contract individual de muncă sau prin contract de prestări servicii medicale.

(3) La obiectul de activitate menționat la alin.(2), pentru cabinetele înființate în baza Legii societăților nr. 31/1990, republicată, cu modificările și completările ulterioare, se va consemna și codul CAEN.

Art. 15 - (1) Actul de înfiinţare al cabinetelor medicale este certificatul de înregistrare în Registrul unic al cabinetelor medicale, care se întocmeşte în două exemplare, din care un exemplar se păstrează de către direcţia de sănătate publică judeţeană, respectiv a municipiului Bucureşti care a emis certificatul, iar un exemplar se înmânează titularului cabinetului medical sau reprezentantului legal al acestuia, după caz. Certificatul de înregistrare în Registrul unic al cabinetelor medicale atestă înfiinţarea cabinetului medical, indiferent de forma de organizare a acestuia.

(2) Pentru cabinetele medicale prevăzute la art. 4 și 9-11, actul de înființare al acestora este certificatul de înregistrare în Registrul unic al cabinetelor medicale Partea I, al cărui model este prevăzut în **Anexa nr. 1** la prezentele norme metodologice.

(3) Pentru cabinetele medicale prevăzute la art. 5-8, actul de înființare al acestora este certificatul de înregistrare în Registrul unic al cabinetelor medicale, Partea a II-a, al cărui model este prevăzut în **Anexa nr. 2** la prezentele norme metodologice.

(4)Cabinetele medicale cu obiect secundar de activitate servicii publice conexe actului medical se înregistrează în Registrul unic al cabinetelor medicale, Partea a III-a, prevăzut la art. 1 alin. (10) din Ordonanţa de urgenţă a Guvernului nr. 83/2000 privind serviciile publice conexe actului medical, aprobată cu modificări prin Legea nr. 598/2001, cu modificările şi completările ulterioare, pentru serviciile publice conexe actului medical furnizate şi în Registrul unic al cabinetelor medicale, partea I sau partea a II-a, după caz, pentru restul serviciilor medicale furnizate.

(5) Modelul Registrului unic al cabinetelor medicale, Partea I și Partea a II-a este prevăzut în **Anexa nr. 3** la prezentele norme metodologice.

(6) Înregistrarea cabinetelor medicale în Registrul unic al cabinetelor medicale Partea I, Partea a II-a sau Partea a III-a, după caz, se realizează la nivelul direcțiilor de sănătate publică județene și a municipiului București în a căror rază de competență se înființează cabinetul medical.

(7) Cabinetelor medicale înregistrate în Registrul unic al cabinetelor medicale li se atribuie câte un cod unic de unitate furnizat de Institutul Național de Sănătate Publică.

(8) În certificatul de înregistrare în Registrul unic al cabinetelor medicale, Partea I și Partea a II-a, se menționează toate serviciile cu caracter medical ce urmează să fie furnizate de cabinetul medical, inclusiv a celor furnizate în baza supraspecializărilor și competențelor medicului titular sau a medicilor angajați sau a medicilor aflați într-o formă legală de colaborare.

Art. 16 - (1) Certificatul de înregistrare în registrul unic al cabinetelor medicale se eliberează în baza următoarelor documente:

  a) cerere de înfiinţare a cabinetului medical;

  b) copie de pe autorizația sanitară de funcționare;

 c) lista cu dotarea minimă existentă în concordanţă cu serviciile furnizate, prevăzută în **Anexa nr. 4** la prezentele norme metodologice;

 d) dovada deţinerii legale a spaţiului în care urmează să funcţioneze cabinetul medical; În cazul cabinetelor de medicina muncii fără personalitate juridică înființate în cadrul instituțiile publice pentru angajații proprii, se solicită organigrama / statul de organizare a persoanei juridice din care trebuie să reiasă includerea în structură a serviciilor interne de prevenire şi protecţie a lucrătorilor/cabinetelor de medicina muncii;

 e) avizul structurilor teritoriale ale Colegiului Medicilor din România sau Colegiului Medicilor Stomatologi din România, după caz, privind înființarea cabinetului medical;

 f) în cazul cabinetelor înființate în baza Legii nr. 31/1990, republicată, cu modificările și completările ulterioare, este necesar certificatul de înregistrare la registrul comerţului cu consemnarea codului CAEN, certificatul constatator cu consemnarea sediului cabinetului medical și statutul / actul constitutiv al societății din care să rezulte obiectul de activitate conform art. 5;

 g) în cazul cabinetelor înființate în cadrul asociațiilor și fundațiilor constituite conform Ordonanței Guvernului nr. 26/2000, cu modificările și completările ulterioare, sunt necesare dovada dobândirii personalităţii juridice precum certificatul de înregistrare în registrul persoanelor juridice, ori hotărârea judecătorească de înfiinţare și statutul asociației sau fundației în care sunt prevăzute serviciile medicale care urmează a fi furnizate,

h) în cazul cabinetelor înființate în cadrul cultelor religioase sau lăcașelor de cult religios este necesară hotărârea organelor de conducere privind înființarea cabinetelor medicale în cadrul acestora;

i) în cazul cabinetelor de medicină sportivă organizate conform art.6 lit. b) și c) din Legea nr. 321/2007 în cadrul  cadrul structurilor sportive, organizaţiilor sportive naţionale şi instituţiilor publice cu atribuţii în sport este necesar documentul statutar al instituției sportive/cu atribuții în sport în care sunt prevăzute și serviciile de medicină sportivă;

j) în cazul cabinetelor medicale grupate sau asociate este necesară convenția de grupare sau asociere;

k) în cazul societăților civile medicale este necesar și contractul de asociere;

m) în cazul cabinetelor de radioterapie, radiologie medicală și stomatologică este necesară și autorizatia de securitate radiologică emisă în baza Legii nr. 111/1996 privind desfășurarea în siguranță, reglementarea, autorizarea și controlul activităților nucreare, republicată, cu modificările și completările ulterioare;

n) în cazul cabinetelor de recuperare, medicină fizică şi balneologie fără personalitate juridică din cadrul centrelor de servicii de recuperare neuromotorie de tip ambulatoriu pentru persoanele adulte cu dizabilităţi din structura instituţiilor publice de asistenţă socială este necesară dovada existentei în structura acestor instituții a centrelor de servicii de recuperare neuromotorie de tip ambulatoriu pentru persoanele adulte cu dizabilităţi.

Art. 17 - (1) Cabinetele medicale pot funcționa cu respectarea prevederilor art. 13. Serviciile furnizate de cabinetele medicale pot fi:

a) medicale;

b) medicale și servicii publice conexe actului medical, alte activităţi referitoare la sănătatea umană şi/sau învăţământ, cercetare, dezvoltare în domeniul medical ca obiect.

(2) Serviciile medicale sunt furnizate exclusiv de personal medical autorizat. Serviciile publice conexe actului medical din cadrul cabinetelor medicale sunt furnizate, exclusiv, de personal autorizat conform prevederilor art. 1 alin. (3) din Ordonanţa de urgenţă a Guvernului nr. 83/2000 privind serviciile publice conexe actului medical, aprobată cu modificări prin Legea nr. 598/2001, cu modificările şi completările ulterioare.

(3) Reprezentantul legal al cabinetului medical, indiferent de forma de organizare a acestuia, deţine lista actualizată a personalului medical autorizat pentru furnizarea serviciilor medicale și conexe actului medical specifice cabinetului medical, precum şi copia documentelor care atestă dreptul de liberă practică a acestora cu viza în termen.

Art. 18 - (1) Denumirea cabinetului medical va cuprinde obligatoriu forma de organizare a acestuia.

(2) Cabinetele medicale au obligaţia de a afişa la loc vizibil:

 a) serviciile furnizate

 b) programul de activitate.

(3) Publicitatea derulată de unităţile sanitare în care sunt promovaţi medici se va realiza cu respectarea normelor privind publicitatea şi reclama medicilor, reglementate prin Codul de deontologie medicală emis de Colegiul Medicilor din România sau Colegiul Medicilor Stomatologi din România, după caz.

**Art. 19** -  (1) În acelaşi spaţiu cu destinaţia de cabinet medical nu pot fi înfiinţate mai mult de două cabinete medicale şi numai dacă se îndeplinesc condiţiile de compatibilitate între specialităţile medicale privind serviciile medicale furnizate..

(2) Lista specialităților medicale care pot funcționa în același cabinet, în funcție de compatibilitate, este prevăzută în **Anexa nr. 5** la prezentele norme metodologice.

 **Capitolul IV – Suspendarea activității, reorganizarea, desființarea cabinetelor medicale**

**Art. 20 -**(1) Funcționarea cabinetelor medicale poate fi suspendată la cerereamedicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical. Suspendarea funcționării cabinetului medical se operează în Registrul unic al cabinetelor medicale la nivelul direcţiilor de sănătate publică judeţene și a municipiului Bucureşti.

(2) Perioada de suspendare a activității cabinetelor medicale, în condiţiile alin. (1), este de maximum 12 luni.

(3) Prin excepție de la prevederile alin.(2), perioada de suspendare poate fi extinsă, cu acordul direcției de sănătate publică județeană sau a municipiului București, în cazul în care aceasta este motivată de lucrări de amenajare și / sau reamenajare ale cabinetului medical, a căror realizare depășește 12 luni, concediu pentru incapacitate temporară de muncă al medicului titular, ori în situația imposibilității obiective de exercitare a profesiei de către acesta.

(4) Direcția de sănătăte publică județeană și a municipilui București comunică perioada de suspendare a activității cabinetului medical structurii teritoriale a Colegiului Medicilor din România sau a Colegiului Medicilor Stomatologi din România, care a eliberat avizul de înființare al cabinetului.

(5) Reluarea activității cabinetului medical se realizează la cerereamedicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical adresată direcției de sănătate publică județeană sau a municipiului București, după caz, în baza avizului structurii teritoriale a Colegiului Medicilor din România sau a Colegiului Medicilor Stomatologi din România în a cărei arie de competență se află cabinetul medical.

(6) Pentru reluarea activității cabinetului medical direcția de sănătate publică județeană sau a municipiului București, după caz, emite un certificat-anexă la certificatul inițial de înregistrare în Registrul unic al cabinetelor medicale cu păstrarea codului de unitate, al cărui model este prevăzul în Anexa nr. 1 lit.C pentru cabinetele fără personalitate juridică și în Anexa nr. 2 lit.C pentru cabinetele organizate astfel:

a) în baza Legii nr. 31/1990 republicată, cu modificările și completările ulterioare,

b) în cadrul asociațiilor și fundațiilor constituite conform Ordonanței Guvernului nr. 26/2000, cu modificările și completările ulterioare,

c) în baza Legii nr. 321/2007;

d) în baza hotărârii organelor de conducere ale cultelor religioase sau lăcașelor de cult religios.

(7) Direcția de sănătate publică județeană sau a municipiului București comunică colegiului teritorial al medicilor/medicilor stomatologi avizator o copie a certificatului-anexă prevăzut la alin.(6)

.

Art. 21 - (1) În cazul reorganizării cabinetului medical prin modificarea structurii funcționale, a modificării listei serviciilor medicale furnizate sau a schimbării sediului lucrativ al cabinetului medical se va emite o nouă autorizație sanitară de funcționare, cu respectarea prevederilor Ordinului ministrului sănătății nr. 1030/2009, cu modificările și completările ulterioare, precum și un certificat anexă la certificatul de înregistrare în Registrul unic al cabinetelor medicale în baza avizului colegiului teritorial al medicilor/medicilor stomatologi, după caz.

(2) Pentru schimbarea denumirii cabinetelor medicale fără modificarea listei serviciilor oferite și a structurii funcționale a acestora, pentru modificarea sediului social al persoanelor juridice care furnizează servicii medicale exclusiv prin punctele de lucru ale acesteia, direcţiile de sănătate publică judeţene, respectiv a municipiului Bucureşti vor emite o nouă autorizație sanitară de funcționare pentru cabinetul medical fără plata taxei de autorizare sanitară prevăzută în Anexa nr. 1 la Ordinul ministrului sănătății nr. 1030/2009, cu modificările și completările ulterioare, precum și un certificat-anexă la certificatul de înregistrare în Registrul unic al cabinetelor medicale, în baza:

a) solicitării medicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical;

b) documentelor doveditoare de schimbare a denumirii cabinetelor medicale sau a sediului social al cabinetelor medicale, după caz;

c) declarația pe proprie răspundere a medicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical privind menținerea neschimbată a structurii funcționale, a listei serviciilor medicale furnizate și a condițiilor și circuitelor igienico-sanitare pentru care a fost emisă autorizația sanitară de funcționare;

d) avizul colegiului teritorial al medicilor/medicilor stomatologi, după caz.

(3) Direcția de sănătate publică județeană sau a municipiului București comunică colegiului teritorial al medicilor/medicilor stomatologi avizator o copie a certificatului-anexă prevăzut la alin.(1) și (2).

(4) Prin excepție de la prevederile art. 11, până la obţinerea noii autorizații sanitare, prevăzută la alin. (2), cabinetul medical își poate continua activitatea, potrivit prevederilor art. 5 alin.(8) din Ordonanța Guvernului nr. 124/1998, republicată, cu modificările și completările ulterioare.

**Art. 22** - (1) Medicul titular al cabinetului medical, medicii grupați, medicii asociaţi, medicul delegat al acestora sau reprezentantul legal al unităţii în structura căreia este înfiinţat cabinetul medical poate solicita direcției de sănătate publică județeană sau a municipiului București desființarea cabinetului medical și radierea din Registrul unic al cabinetelor medicale Partea I, a II-a, sau a III-a, după caz.

(2) Depășirea perioadei prevăzută la art. 18 alin.(2), fără nici o altă notificare din partea medicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical, atrage desființarea cabinetului medical și radierea din Registrul unic al cabinetelor medicale de către direcția de sănătate publică competentă.

(3) Desființarea cabinetului medical și radierea din Registrul unic al cabinetelor medicale se notifică de către direcția de sănătate publică județeană sau a municipiului București structurilor teritoriale ale Colegiului Medicilor din România sau ale Colegiului Medicilor Stomatologi din România care au emis avizul de înființare, precum și medicului titular al cabinetului medical, a medicilor grupați, a medicilor asociaţi, a medicului delegat al acestora sau a reprezentantului legal al unităţii în structura căreia este înfiinţat cabinetul medical, după caz.

**Capitolul V – Controlul activităţii cabinetelor medicale**

Art. 23 - (1) Controlul privind înfiinţarea, organizarea şi funcţionarea cabinetelor medicale, indiferent de forma de organizare, se exercită de către personalul împuternicit de ministrul sănătăţii, din cadrul Inspecţiei Sanitare de Stat şi al direcţiilor de sănătate publică judeţene, respectiv a municipiului Bucureşti.

(2) Controlul privind exercitarea profesiei medicale se realizează de personalul cu atribuţii din cadrul Colegiului Medicilor din România şi Colegiului Medicilor Stomatologi din România, în funcţie de obiectul de activitate al cabinetului medical.

(3) Controlul privind respectarea normelor legale în furnizarea serviciilor de sănătate de către cabinetele medicale se exercită, în condiţiile legii, de către personalul prevăzut la alin. (1) și (2), precum și de personalul Casei Naţionale de Asigurări de Sănătate şi al caselor de asigurări de sănătate, după caz.

(4) Prin excepţie de la prevederile alin. (1), controlul privind înfiinţarea, organizarea şi funcţionarea cabinetelor medicale din structura ministerelor şi instituţiilor cu reţea sanitară proprieprevăzute se exercită de către direcţiile medicale şi structurile similare din compunerea ministerelor şi instituţiilor cu reţea sanitară proprie.

(5) Activitatea de inspecție sanitară de stat, pentru cabinetele medicale, se exercită de personal de specialitate împuternicit, potrivit prevederilor art. 27 din Legea nr. 95/2006 privind reforma în domeniul sănătății, republicată, cu modificările și completările ulterioare.

     Cap. VI -    Dispoziţii finale

Art. 24 – (1) Medicul titular al cabinetului medical, medicii grupați, medicii asociaţi, medicul delegat al acestora sau reprezentantul legal al unităţii în structura căreia este înfiinţat cabinetul medical poate solicita modificarea formei de organizare a acestuia și/sau modificarea listei serviciilor medicale oferite prin cabinetul medical, în funcţie de specialităţile, supraspecializările şi competenţele obținute de medicul titular, medicii angajați, medicii aflați într-o formă de colaborare conform legii.

 (2) Pentru modificările datelor cuprinse în certificatul de înregistrare în Registrul unic al cabinetelor medicale, intervenite ulterior emiterii acestuia, în baza avizului eliberat de structurile teritoriale ale Colegiului Medicilor din România sau Colegiului Medicilor Stomatologi din România, după caz, direcţiile de sănătate publică județene sau a municipiului București emit un certificat-anexă la certificatul de înregistrare al cabinetului în Registrul unic al cabinetelor medicale, al cărui model este prevăzut astfel:

a) în Anexa nr. 1 lit.C la prezentele norme metodologice, pentru cabinetele fără personalitate juridică;

b) în Anexa nr. 2 lit. C la prezentele norme metodologice, pentru cabinetele organizate:

i. în baza Legii nr. 31/1990 republicată, cu modificările și completările ulterioare,

ii. în cadrul asociațiilor și fundațiilor constituite conform prevederilor Ordonanței Guvernului nr. 26/2000, cu modificările și completările ulterioare,

iii. în baza Legii nr. 321/2007;

iv. în baza hotărârii organelor de conducere ale cultelor religioase sau lăcașelor de cult religios.

Art. 25 - (1) Cabinetele medicale, în condiţiile legii şi ale prezentelor norme metodologice, pot înfiinţa sedii secundare de lucru în localitatea în care funcţionează sau în alte localităţi, potrivit reglementărilor legale în vigoare.

(2) Pentru sediile secundare de lucru direcţiile de sănătate publică, în baza avizului emis de structurile teritoriale ale Colegiului Medicilor din România sau Colegiului Medicilor Stomatologi din România, după caz, vor emite un certificat de înregistrare în Registrul unic al cabinetelor medicale.

 (3) Modelul certificatului de înregistrare a punctului de lucru în Registrul unic al cabinetelor medicale este prevăzut astfel:

a) în Anexa nr. 1, lit.B la prezentele norme metodologice, pentru cabinetele fără personalitate juridică;

b) în Anexa nr. 2, lit.B la prezentele norme metodologice, pentru cabinetele organizate:

i. în baza Legii nr. 31/1990 republicată, cu modificările și completările ulterioare,

ii. în cadrul asociațiilor și fundațiilor constituite conform prevederilor Ordonanței Guvernului nr. 26/2000, cu modificările și completările ulterioare,

iii. în baza Legii nr. 321/2007;

iv. în baza hotărârii organelor de conducere ale cultelor religioase sau lăcașelor de cult religios.

Art. 26 - (1) Cabinetele de medicina muncii se pot organiza:

a) în cabinete fără personalitate juridică,

b) ca societate medicală înfiinţată potrivit Legii nr. 31/1990, republicată, cu modificările și completările ulterioare ulterioare,

c) în cadrul persoanelor juridice, pentru angajaţii proprii, în cadrul serviciilor interne de prevenire şi protecţie.

(2) Organizarea și funcționarea cabinetelor de medicina muncii se realizează cu respectarea condițiilor prevăzute la art. 1 alin.(11) din Ordonanța Guvernului nr. 124/1998, republicată, cu modificările și completările ulterioare.

Art. 27 – (1) Pe site-ul direcţiilor de sănătate publică judeţene şi a municipiului Bucureşti se va posta lista cabinetelor medicale din aria de competență, cu: denumire, adresă şi lista specialităţilor.

(2) Lista cabinetelor medicale prevăzută la alin.(1) se actualizează ori de câte ori apar modificări ale acesteia.

Art. 28 - Prezentele norme metodologice nu se aplică cabinetelor medicale din cadrul ambulatoriului integrat al spitalului.